PMIndiaData/PMIndiaSum huggingface dataset:
प्रधानमंत्री ने सिविल सेवा दिवस पर सिविल सेवकों को संबोधित किया

प्रधानमंत्री श्री नरेन्‍द्र मोदी ने आज सिविल सेवा दिवस के अवसर पर सिविल सेवकों को संबोधित किया। उन्‍होंने कहा कि यह सराहना, मूल्‍यांकन और आत्‍मनिरीक्षण करने का अवसर है। उन्‍होंने कहा कि प्रधानमंत्री पुरस्‍कार सिविल सेवकों को प्रेरित करने की ओर उठाया गया एक कदम है। साथ ही उन्‍होंने पुरस्‍कार विजेताओं को बधाई दी। उन्‍होंने कहा कि यह पुरस्‍कार सरकार की प्राथमिकताओं को भी इंगित करता है। उन्‍होंने कहा कि प्रधानमंत्री फसल बीमा योजना, दीनदयाल उपाध्‍याय कौशल्‍या योजना, प्रधानमंत्री आवास योजना और डिजिटल भुगतान जैसे प्राथमिकता वाले कार्यक्रम नए भारत के लिए महत्‍वपूर्ण कार्यक्रम हैं। इन्‍हीं प्रमुख कार्यक्रमों के लिए पुरस्‍कार भी दिए गए हैं। उन्‍होंने प्रधानमंत्री पुरस्‍कार और प्रेरक जिलों में शुरू किए गए पहलों पर दो पुस्‍तकों का भी उल्‍लेख किया जिन्‍हें आज ही जारी किया गया था। प्रधानमंत्री ने प्रेरक जिले के विषय पर बोलते हुए कहा कि ये 115 जिले अपने पूरे राज्‍य के लिए विकास का वाहक बन सकते हैं। उन्‍होंने विकास में जन भागीदारी अथवा सार्वजनि‍क भागीदारी के महत्‍व पर जोर दिया। उन्‍होंने कहा कि 2022 में आजादी की 75वीं सालगिरह हमारे स्‍वतंत्रता सेनानियों के सपने के भारत को साकार करने की दिशा में काम करने के लिए एक प्रेरणा बन सकती है। प्रधानमंत्री ने कहा कि अंतरिक्ष प्रौद्योगिकी सहित सभी उपलब्‍ध प्रौद्योगिकी का इस्‍तेमाल प्रशासन में सुधार के लिए किया जाना चाहिए। उन्‍होंने कहा कि सिविल सेवकों के लिए यह महत्‍वपूर्ण है कि वे दुनिया भर में उभरती प्रौद्योगिकी के साथ तालमेल बरकरार रखें। उन्‍होंने सिविल सेवकों को जबरदस्‍त क्षमतावान लोगों के रूप में वर्णित किया और कहा कि ये क्षमताएं राष्‍ट्रहित के लिए व्‍याप‍क योगदान कर सकती हैं।
कंबोडिया के प्रधानमंत्री की भारत यात्रा के दौरान जिन समझौता ज्ञापनों/समझौतों पर हस्ताक्षर हुए उनकी सूची

क्रम संख्या समझौता/समझौता ज्ञापन/संधि और समझौते का उद्देश्य मंत्री का नाम/भारत और कंबोडिया की ओर से समझौता ज्ञापनों का आदान-प्रदान करने वाले अधिकारियों के नाम 1. 2018 से 2022 के बीच कंबोडिया के साथ सांस्कृतिक आदान-प्रदान कार्यक्रम। सीईपी के तहत भारत और कंबोडिया के बीच सांस्कृतिक आदान-प्रदान को प्रोत्साहन और आपसी संबंधों को सुदृढ़ करना। भारतीय पक्षः डॉ. महेश शर्मा, संस्कृति राज्यमंत्री (स्वतंत्र प्रभार) भारत सरकार कंबोडिया पक्षः श्रीमती फोउरंग सकोना संस्कृति और ललितकला मंत्री कंबोडिया सरकार 2. एक्ज़िम बैंक, भारत सरकार और कंबोडिया सरकार के बीच क्रेडिट लाइन समझौता। इसके तहत 36.92 मिलियन डॉलर की स्टंग सवा हब जल संसाधन विकास परियोजना को ऋण मुहैया कराया जाएगा। भारतीय पक्षः श्रीमती प्रीती सरन, सचिव (पूर्व) विदेश मंत्रालय कंबोडिया पक्षः श्री फान फल्ला, अवर सचिव, अर्थव्यवस्था और वित्त मंत्रालय कंबोडिया सरकार 3. आपराधिक मामलों में परस्पर कानूनी सहयोग। इसका उद्देश्य आपराधिक मामलों में विधिक सहयोग के जरिए दोनों देशों के बीच अपराध को रोकने, जांच और आपराधिक मामलों में अभियोग के क्षेत्र में सहयोग बढ़ाना है। भारतीय पक्षः श्रीमती प्रीती सरन, सचिव (पूर्व) विदेश मंत्रालय कंबोडिया पक्षः श्री सियेंग लाप्रेस, सलाहकार, अंतर्राष्ट्रीय अपराध के प्रभारी, गृह मंत्रालय कंबोडिया सरकार 4. आपसी सहयोग के जरिए मानव तस्करी को रोकने के लिए समझौता ज्ञापन। इसके तहत मानव तस्करी से जुड़े अपराधों की रोकथाम, मदद और पीड़ितों की स्वदेश वापसी के क्षेत्र में आपसी सहयोग को बढ़ाना। भारतीय पक्षः श्रीमती प्रीती सरन, सचिव (पूर्व) विदेश मंत्रालय कंबोडिया पक्षः श्रीमती चो बुन ऐंग, सचिव, गृह मंत्रालय (मानव तस्करी) कंबोडिया सरकार
‘मिशन गंगे अभियान’ दल ने प्रधानमंत्री से भेंट की

गंगा नदी की साफ-सफाई को लेकर जागरुकता फैलाने के लिए मिशन गंगे अभियान पर निकले 40 सदस्यीय दल ने आज नई दिल्ली में प्रधानमंत्री श्री नरेन्द्र मोदी से भेंट की। दुनिया की सबसे ऊंची पर्वत चोटी माउंट एवरेस्ट को फतह करने वाली पहली भारतीय महिला बछेंद्री पाल के नेतृत्व वाले इस अभियान दल में माउंट एवरेस्ट पर सफल चढ़ाई करने वाले 8 पर्वतारोही भी शामिल हैं। प्रधानमंत्री ने अभियान दल के सदस्यों से बातचीत में उनके द्वारा की जा रही पहल की सराहना की और गंगा नदी की सफाई के महत्व को रेखांकित किया। उन्होंने दल के सदस्यों से अनुरोध किया कि वे जिन शहरों से होकर गुजरे वहां अपने जागरुकता अभियान के दौरान विशेष रूप से स्कूली बच्चों से जरूर मिलें। भारत सरकार के नमामि गंगे मिशन से प्रेरित इस अभियान को मिशन गंगे का नाम दिया गया है। एक महीने तक चलने वाले इस अभियान में हरिद्वार से पटना तक की दूरी रिवर राफ्टिंग के जरिए तय की जाएगी। इस दौरान अभियान दल बिजनौर, नारौरा, फरुर्खाबाद, कानपुर, इलाहाबाद, वाराणसी और बक्सर में रूकेगा। इन सभी स्थानों पर अभियान दल लोगों को गंगा की सफाई के प्रति जागरूक करेगा और स्वच्छता गतिविधियां चलाएगा।
प्रधानमंत्री ने मुंबई में बांद्रा-वर्ली सी लिंक पर दुर्घटना में लोगों की मृत्यु पर शोक व्यक्त किया

प्रधानमंत्री श्री नरेन्द्र मोदी ने मुंबई में बांद्रा-वर्ली सी लिंक पर एक दुर्घटना में लोगों की मृत्यु पर दुःख व्यक्त किया है। प्रधानमंत्री ने घायलों के शीघ्र स्वस्थ होने की कामना भी की। प्रधानमंत्री कार्यालय ने ट्वीट किया; “मुंबई में बांद्रा-वर्ली सी लिंक पर एक दुर्घटना में लोगों की मृत्यु से दुःखी हूं। मेरी संवेदनाएं शोक संतप्त परिवारों के साथ हैं। मुझे उम्मीद है कि जो लोग घायल हुए हैं, वे जल्दी ही स्वस्थ हो जायेंगे।”
मंत्रिमंडल ने पर्यावरण योगदान के लिए भारत और फिनलैंड के बीच समझौता-ज्ञापन को मंजूरी दी

प्रधानमंत्री श्री नरेन्द्र मोदी की अध्यक्षता में मंत्रिमंडल ने पर्यावरण योगदान के लिए भारत और फिनलैंड के बीच समझौता-ज्ञापन को मंजूरी दे दी है। इस समझौता-ज्ञापन से दोनों देशों के बीच समानता, आदान-प्रदान और पारस्परिक लाभ के आधार पर पर्यावरण सुरक्षा और प्राकृतिक संसाधनों के प्रबंधन के लिए दीर्घकालीन सहयोग तथा नजदीकी प्रोत्साहन को बल मिलेगा। इसके मद्देनजर दोनों देशों में लागू कानून और कानूनी प्रावधानों को ध्यान में रखा जाएगा। समझौता ज्ञापन से आशा की जाती है कि इसके जरिए बेहतर पर्यावरण सुरक्षा, बेहतर संरक्षण, जलवायु परिवर्तन के बेहतर प्रबंधन और वन्यजीव सुरक्षा/संरक्षण के क्षेत्र में आधुनिक प्रौद्योगिकियों एवं उत्कृष्ट व्यवहारों को प्राप्त किया जा सकेगा। समझौता ज्ञापन में सहयोग के निम्नलिखित क्षेत्र शामिल हैं- i) वायु और जल प्रदूषण रोकथाम और शुद्धिकरण, दूषित मिट्टी का उपचार ii) घातक कचरे को शामिल करते हुए कचरा प्रबंधन, और कचरे-से-बिजली प्रौद्योगिकियां iii) वृत्तीय अर्थव्यवस्था प्रोत्साहन, कम कार्बन वाले उपाय और वनों सहित प्राकृतिक संसाधनों का सतत् प्रबंधन iv) जलवायु परिवर्तन v) पर्यावरण और वन निगरानी तथा डाटा प्रबंधन vi) समुद्री और तटीय संसाधनों का संरक्षण vii) महासागरीय/समुद्री द्वीपों का समग्र प्रबंधन, तथा viii) आपस में तय किए जाने वाले अन्य क्षेत्र पृष्ठभूमिः पर्यावरण की बढ़ती हुई समस्या सिर्फ किसी एक देश तक सीमित नहीं है, बल्कि उससे पूरी दुनिया को गंभीर चुनौतियों का सामना करना पड़ रहा है। भारत विस्तृत तटीय रेखा और समृद्ध जैव-विविधता से भरपूर विश्व की उभरती अर्थव्यवस्थाओं में से एक है। फिनलैंड में वायु और जल प्रदूषण जैसी प्रमुख पर्यावरण समस्याएं हैं। इनके अलावा वहां वन्यजीव संरक्षण की भी समस्या है। फिनलैंड की प्रमुख पर्यावरण एजेंसी वहां का पर्यावरण मंत्रालय है, जिसकी स्थापना 1983 में हुई थी। वहां घरेलू और आसपास के देशों के उद्योगों से पैदा होने वाला प्रदूषण, वहां हवा और पानी की शुद्धता को प्रभावित कर रहा है। फिनलैंड को जल प्रदूषण और प्राकृतिक संसाधनों की बढ़ती मांग जैसी चुनौतियों का भी सामना है। दोनों देशों को अशुद्ध जल प्रबंधन, लुप्तप्राय प्रजातियों के संरक्षण, वायु एवं जल प्रदूषण नियंत्रण तथा प्राकृतिक संसाधनों की बढ़ती मांग जैसी कई पर्यावरण चुनौतियों का सामना करना पड़ रहा है। इस आपातस्थिति को ध्यान में रखते हुए दोनों देशों ने तय किया है कि पर्यावरण की बढ़ती समस्याओं से निपटने के लिए आपस में मिलकर पर्यावरण सुरक्षा तथा प्राकृतिक संसाधनों के प्रबंधन के क्षेत्र में नजदीकी और दीर्घकालिक सहयोग किया जाए। इसके अलावा बेहतर पर्यावरण संरक्षण के क्षेत्र में आधुनिक प्रौद्योगिकियों तथा उत्कृष्ट व्यवहारों को अपनाया जाए।
प्रधानमंत्री की चेति चंद के अवसर पर लोगों को शुभकामनाएं

प्रधानमंत्री श्री नरेन्‍द्र मोदी ने चेति चंद के अवसर पर लोगों को शुभकामनाएं दी हैं। प्रधानमंत्री ने कहा, ‘चेति चंद के शुभ अवसर पर सिंधी समुदाय को मेरी ओर से शुभकामनाएं। मैं कामना करता हूं कि भगवान झूलेलाल का आर्शीवाद सदा हम पर बना रहे और आने वाला समय खुशहाली भरा हो।’
राष्ट्रीय प्रेस दिवस पर प्रधानमंत्री ने मीडिया कर्मियों को बधाई दी

प्रधानमंत्री श्री नरेन्द्र मोदी ने राष्ट्रीय प्रेस दिवस पर मीडिया कर्मियों को बधाई दी है। प्रधानमंत्री ने कहा ‘‘राष्ट्रीय प्रेस दिवस पर मीडिया के सभी मित्रों को मेरी शुभकामनाएँ। हमारे मीडिया कर्मियों द्वारा की जाने वाली कड़ी मेहनत की मैं सराहना करता हूँ, खासकर रिपोर्टरों और कैमरामैनों की, जो कि बिना आराम किए अपने काम में लगे रहते हैं और समाचार खोज कर लाते हैं। यह समाचार राष्ट्रीय और साथ ही वैश्विक मामलों को आकार देते हैं।’’ वे लोग जो अपनी बात स्वयं नहीं कह सकते उनकी आवाज़ समाज तक पहुंचाने में मीडिया की भूमिका सराहनीय है। पिछले तीन वर्षों में मीडिया ने स्वच्छ भारत अभियान को मजबूती प्रदान की है और स्वच्छता के संदेश को प्रभावशाली ढंग से आगे बढ़ाया है। आज इस युग में हम सोशल मीडिया का उदय देख रहे हैं और समाचार मोबाइल से मिल रहे हैं। मुझे विश्वास है कि यह उन्नति मीडिया की पहुँच को आगे बढ़ाएगी और मीडिया को और अधिक लोकतांत्रिक और सहभागी बनाएगी। ‘‘एक स्वतंत्र मीडिया एक जीवंत लोकतंत्र का आधार है। हम हर रूप में मीडिया की स्वतंत्रता और अभिव्यक्ति को कायम रखने के लिए प्रतिबद्ध हैं। हमारी मीडिया का अधिक से अधिक उपयोग हो ताकि 125 करोड़ भारतीयों के कौशल, शक्ति और रचनात्मकता को प्रदर्शित किया जा सके।
कैबिनेट ने स्‍वाजीलैंड को कर संबंधी सहायता देने के लिए विचारार्थ विषय (टीओआर) पर हस्‍ताक्षर किए जाने को मंजूरी दी

प्रधानमंत्री श्री नरेन्‍द्र मोदी की अध्‍यक्षता में केन्‍द्रीय मंत्रिमंडल ने भारत और स्‍वाजीलैंड (इसका नया नाम ‘इस्‍वातिनी’ है) के बीच ‘सीमा विहीन कर निरीक्षक कार्यक्रम’ के तहत स्‍वाजीलैंड को कर संबंधी सहायता देने के लिए नामित भारतीय विशेषज्ञ की सहभागिता से संबंधि‍त विचारार्थ विषय (टीओआर) पर हस्‍ताक्षर किए जाने को मंजूरी दे दी है। बिन्‍दु-वार विवरण ‘सीमा विहीन कर निरीक्षक (टीआईडब्‍ल्‍यूबी) कार्यक्रम’ के तहत भारत सरकार और ईस्‍वातिनी साम्राज्‍य की सरकार द्वारा एक भारतीय विशेषज्ञ को पारस्परिक रूप से चयनित किया गया है। विचारार्थ विषय से टीआईडब्‍ल्‍यूबी कार्यक्रम के तहत इस्‍वातिनी को कर संबंधी सहायता देने के लिए नामित भारतीय विशेषज्ञ की सहभागिता से जुड़ी शर्तों को औपचारिक रूप दिया जाएगा। प्रमुख असर टीआईडब्‍ल्‍यूबी कार्यक्रम के तहत भारतीय विशेषज्ञ की सहभागिता से विकासशील देशों में कर संबंधी मामलों में क्षमता निर्माण करने में भारत द्वारा सहयोग दिये जाने को काफी बढ़ावा मिलेगा। पृष्‍ठभूमि संयुक्‍त राष्‍ट्र विकास कार्यक्रम (यूएनडीपी) और आर्थिक सहयोग एवं विकास संगठन (ओईसीडी) द्वारा संयुक्‍त रूप से शुरू किए गए ‘सीमा विहीन कर निरीक्षक (टीआईडब्‍ल्‍यूबी) कार्यक्रम’ का उद्देश्‍य ऑडिट क्षमता के सुदृढ़ीकरण के जरिए राष्‍ट्रीय कर प्रशासन को मजबूत करने के लिए विकासशील देशों को आवश्‍यक सहयोग देना और अन्‍य देशों के साथ इस ज्ञान को साझा करना है। टीआईडब्‍ल्‍यूबी कार्यक्रम का उद्देश्‍य विकासशील देशों के टैक्‍स ऑडिटरों को आवश्‍यक तकनीकी जानकारियां और कौशल हस्‍तांतरित करने के साथ-साथ इन टैक्‍स ऑडिटरों के साथ सामान्‍य ऑडिट प्रथाओं और ज्ञान संसाधनों के प्रचार-प्रसार को साझा करके इन देशों के कर प्रशासनों को मजबूत करना है। टीआईडब्‍ल्‍यूबी कार्यक्रम कर संबंधी मसलों पर सहयोग बढ़ाने के लिए अंतर्राष्‍ट्रीय समुदाय द्वारा किए जा रहे प्रयासों के पूरक के तौर पर है और इसके साथ ही यह विकासशील देशों के घरेलू कर जुटाने संबंधी प्रयासों में योगदान भी करता है। भारत विकासशील देशों में कर संबंधी मसलों में क्षमता निर्माण के लिए आवश्‍यक सहयोग देता रहा है। भारत चूंकि इस संदर्भ में वैश्विक स्‍तर पर अग्रणी है, इसलिए भारत को कर संबंधी मसलों में दक्षिण-दक्षिण सहयोग अथवा विकासशील देशों के बीच सहयोग सुनिश्चित करने में महत्‍वपूर्ण भूमिका निभानी है।
सिक्किम और लद्दाख के विद्यार्थियों के आईटीबीपी भ्रमण समूहों ने प्रधानमंत्री से भेंट की

सिक्किम और लद्दाख के 53 विद्यार्थियों, जो भारत के विभिन्‍न हिस्‍सों का दौरा कर रहे आईटीबीपी के दो भ्रमण समूहों का हिस्‍सा हैं, ने आज प्रधानमंत्री श्री नरेन्‍द्र मोदी से भेंट की। प्रधानमंत्री के साथ अनौपचारिक बातचीत में इन विद्यार्थियों ने एक समृद्ध और भ्रष्‍टाचार-मुक्‍त भारत के अपने विजन को साझा किया। प्रधानमंत्री ने इन विद्यार्थियों से अपने विजन को साकार करने के लिए इस दिशा में ठोस कार्य करने का आह्वान किया। उन्‍होंने विद्यार्थियों से चुस्‍त–दुरुस्‍त रहने का आग्रह किया, ताकि वे ज्‍यादा उत्‍पादक साबित हो सकें। इस संदर्भ में योग की समान अहमियत पर भी विचार-विमर्श हुआ। प्रधानमंत्री ने शिक्षा अथवा ज्ञान प्राप्ति के महत्‍व पर विशेष जोर दिया। प्रधानमंत्री ने कहा कि एक शिक्षार्थी बनने के लिए सदैव ही स्‍वाभाविक झुकाव होना चाहिए। विद्यार्थियों ने डिजिटल इंडिया में विशेष दिलचस्‍पी दिखाई। इस दौरान नकद रहित लेन-देन पर भी चर्चा हुई। प्रधानमंत्री ने इस अवसर पर यह जानकारी दी कि प्रत्‍यक्ष लाभ हस्‍तांतरण से आम आदमी किस तरह लाभान्वित हो रहे हैं। इन विद्यार्थियों ने प्रधानमंत्री द्वारा लिखित पुस्‍तक ‘एक्‍जाम वारियर्स’ का उल्लेख किया। प्रधानमंत्री ने उन्हें अनुचित तनाव और दबाव के बिना अपनी जिंदगी जीने के लिए प्रोत्साहित किया।
प्रधानमंत्री ने राजस्‍थान के बाड़मेर स्थित पचपदरा में राजस्‍थान रिफाइनरी के कार्य के शुभारंभ अवसर पर सार्वजनिक सभा को संबोधित कि‍या

प्रधानमंत्री श्री नरेन्‍द्र मोदी ने आज राजस्‍थान के बाड़मेर स्थित पचपदरा में राजस्‍थान रिफाइनरी के कार्य का शुभारंभ होने के अवसर पर एक विशाल एवं उत्‍साहपूर्ण सार्वजनिक सभा को संबोधित किया। इस अवसर पर राजस्‍थान की मुख्‍यमंत्री श्रीमती वसुंधरा राजे और केन्‍द्रीय पेट्रोलियम मंत्री श्री धर्मेन्‍द्र प्रधान को बधाई देते हुए प्रधानमंत्री ने कहा कि कुछ ही दिन पहले भारत में मकर संक्रान्ति बड़े उत्‍साह के साथ मनाई गई। उन्‍होंने कहा कि यह त्‍योहारी सीजन समृद्धि का अग्रदूत है। इसके साथ ही प्रधानमंत्री ने कहा कि विभिन्‍न तरह के त्‍योहारों के तत्‍काल बाद वह एक ऐसी परियोजना के लिए राजस्‍थान आकर अत्‍यंत प्रसन्‍न हैं जो अनगिनत लोगों के जीवन में खुशियां और समृद्धि लाएगी। प्रधानमंत्री ने कहा कि यह ‘संकल्‍प से सिद्धि’ का समय है। प्रधानमंत्री ने कहा कि हमें अपने लक्ष्‍यों की पहचान करनी है और देश की आजादी के 75वें साल यानी वर्ष 2022 तक उनकी प्राप्ति के लिए अथक कार्य करने हैं। प्रधानमंत्री ने पूर्व उपराष्‍ट्रपति एवं राजस्‍थान के पूर्व मुख्‍यमंत्री श्री भैरों सिंह शेखावत के योगदान का स्‍मरण किया और कहा कि उन्‍होंने राजस्थान के आधुनिकीकरण की दिशा में उल्‍लेखनीय योगदान दिया था। उन्‍होंने वरिष्‍ठ नेता एवं पूर्व केन्‍द्रीय मंत्री श्री जसवंत सिंह के शीघ्र स्वस्थ होने के लिए प्रार्थना की। इसके साथ ही उन्‍होंने कहा कि हमारे देश में श्री जसवंत सिंह ने उल्‍लेखनीय योगदान दिया है। प्रधानमंत्री ने सूखे के हालात का समुचि‍त प्रबंधन करने और कठिन परिस्थितियों से निपटने के लिए आम जनता की भरपूर मदद करने हेतु राज्‍य सरकार और मुख्‍यमंत्री श्रीमती वसुंधरा राजे की भूरि-भूरि प्रशंसा की। प्रधानमंत्री ने कहा कि केन्‍द्र सरकार सशस्त्र बलों के लिए ‘वन रैंक, वन पेंशन’ को एक वास्तविकता बनाने के लिए प्रतिबद्ध है। उन्‍होंने यह भी कहा कि सरकार ने इसे संभव बनाने के लिए अथक प्रयास किए हैं। प्रधानमंत्री ने ‘जन धन योजना’ का उल्‍लेख किया और कहा कि गरीबों की पहुंच अब बैंकिंग सेवाओं तक सुनिश्चि‍त हो गई है। उन्‍होंने रसोई गैस से जुड़ी ‘उज्‍ज्वला योजना’ के साथ-साथ 18,000 गैर विद्युतीकृत गांवों में बिजली पहुंचाने की दिशा में हुई उल्‍लेखनीय प्रगति का भी उल्‍लेख कि‍या। प्रधानमंत्री ने राजस्‍थान के हितों और प्रगति के प्रति मुख्‍यमंत्री श्रीमती वसुंधरा राजे की कटिबद्धता के लिए उनकी सराहना की।
प्रधानमंत्री ने राष्ट्र को अखिल भारतीय आयुर्वेद संस्थान समर्पित किया

प्रधानमंत्री श्री नरेन्द्र मोदी ने आज राष्ट्र को अखिल भारतीय आयुर्वेद संस्थान समर्पित किया। इस अवसर पर सम्बोधित करते हुए, प्रधानमंत्री ने धन्वंतरि जयंती को आयुर्वेद दिवस के रूप में मनाने के लिए जनसभा को बधाई दी। उन्होंने अखिल भारतीय आयुर्वेद संस्थान की स्थापना के लिए आयुष मंत्रालय की सराहना की। प्रधानमंत्री ने जोर देकर कहा कि कोई भी देश अपने इतिहास और विरासत को महत्व और ध्यान दिए बिना प्रगति नहीं कर सकता। जो देश अपनी विरासत को पीछे छोड़ देते हैं वह अपनी पहचान भी खो देते हैं। प्रधानमंत्री ने कहा कि जब भारत आजाद नहीं था तब योग और आयुर्वेद जैसी भारत की विरासत और ज्ञान सम्पदा का महत्व कम कर दिया गया था। यहां तक कि इन पर से भारतीयों के विश्वास को खत्म करने के प्रयास भी किये गए थे। उन्होंने कहा कि पिछले 3 वर्षों में इस स्थिति में काफी हद तक बदलाव आया है और लोगों का विश्वास हमारी विरासत में पुनर्स्थापित किया जा रहा है। उन्होंने कहा कि आयुर्वेद दिवस या योग दिवस के लिए एकत्र हुए लोगों को देखकर हमारी विरासत में गर्व प्रदर्शित होता है। प्रधानमंत्री ने कहा कि आयुर्वेद सिर्फ एक चिकित्सा पद्धति नहीं है बल्कि है सार्वजनिक स्वास्थ्य एवं पर्यावरण स्वास्थ्य को जजोड़ने वाली एक प्रणाली है, इसलिए सरकार ने आयुर्वेद , योग और अन्य आयुष पद्धतियों को प्राथमिक स्वास्थ्य देखभाल प्रणाली में शामिल करने के लिए बल दिया था। प्रधानमंत्री ने कहा कि सरकार देश के प्रत्येक जिले में आयुर्वेद अस्पताल स्थापित करने की दिशा में काम कर रही है। उन्होंने कहा कि पिछले 3 वर्षों के दौरान 65 से भी अधिक आयुष अस्पतालों का विकास किया गया है । प्रधानमंत्री ने कहा कि औषधीय और चिकित्सकीय पौधें वैश्विक रूप से आय का महत्वपूर्ण स्रोत है। और भारत को इस संबंध में अपनी क्षमताओं का लाभ उठाना चाहिए। उन्होंने कहा कि केंद्र सरकार ने स्वास्थ्य देखभाल प्रणाली में 100 प्रतिशत एफडीआई को मंजूरी दे दी है । प्रधानमंत्री ने कहा कि सरकार का ध्यान गरीबों के लिए किफायती स्वास्थ्य देखभाल प्रणाली प्रदान करने के लिए केंद्रित है । उन्होंने कहा कि सरकार का मुख्य ध्यान निरोधात्मक स्वास्थ्य देखभाल और किफायतता तथा इलाज तक पहुंच में सुधार करना मुख्य लक्ष्य है। उन्होंने कहा कि निरोधात्मक स्वास्थ्य देखभाल के लिए स्वच्छता साधारण सा उपाय है। उन्होंने कहा कि केंद्र सरकार ने पिछले 3 वर्षों में पांच करोड़ शौचालयों का निर्माण किया है। प्रधानमंत्री ने कहा कि स्वास्थ्य देखभाल लोगों की बेहतर पहुंच बनाने के लिए नए एम्स की स्थापना की जा रही है। उन्होंने स्टेंट और घुटना इम्प्लांट्स की कीमतों पर सीमा तथा किफायती कीमतों पर दवाईयां प्रदान करने के लिए जन औषधि केंद्रों की स्थापना जैसे उपायों का भी उल्लेख किया।
आईटीबीपी के महानिदेशक ने प्रधानमंत्री राष्ट्रीय राहत कोष के लिए 8.5 करोड़ रुपये का चेक प्रधानमंत्री को सौंपा

भारत तिब्बत सीमा पुलिस बल के महानिदेशक श्री आर. के. पचनंदा ने आज प्रधानमंत्री श्री नरेंद्र मोदी से मुलाकात की और उन्हें प्रधानमंत्री राष्ट्रीय राहत कोष के लिए 8.5 करोड़ रुपये का चेक प्रदान किया। इस धनराशि का संग्रह आईटीबीपी सैन्य कर्मियों के योगदान से किया गया है।
फ्रांस के यूरोप और विदेश मामलों के मंत्री ने प्रधानमंत्री से भेंट की

फ्रांस के यूरोप और विदेश मामलों के मंत्री श्री जीन यवेस ले ड्रियन ने आज प्रधानमंत्री नरेन्‍द्र मोदी से भेंट की। उन्होंने जून 2017 में प्रधानमंत्री की फ्रांस यात्रा के बाद द्विपक्षीय संबंधों में हाल की घटनाओं पर जानकारी दी। प्रधानमंत्री ने भारत-फ्रांस के बढ़ते संबंधों के लिए श्री ले ड्रियन द्वारा वर्तमान में और विगत में फ्रांस के रक्षा मंत्री के रूप में दिए गए योगदान के लिए उनकी प्रशंसा की। प्रधानमंत्री ने कहा कि भारत-फ्रांस सामरिक भागीदारी द्विपक्षीय संबंधों तक ही सीमित नहीं है अपितु यह क्षेत्रीय और वैश्विक संदर्भ में भी शांति और स्थिरता के लिए एक शक्ति के रूप में स्‍थापित है। प्रधानमंत्री ने यह भी कहा कि वे राष्ट्रपति मैक्रॉन की सुविधा के अनुसार भारत में जल्द ही उनका स्वागत करने के लिए उत्सुकता के साथ प्रतीक्षारत हैं।
प्रधानमंत्री 17-18 सितंबर को वाराणसी का दौरा करेंगे

प्रधानमंत्री श्री नरेन्द्र मोदी 17-18, 2018 सितंबर को अपने संसदीय क्षेत्र वाराणसी का दौरा करेंगे। वह शहर में 17 सितंबर की दोपहर को पहुंचेंगे। वह सीधे नरुर गांव के लिए रवाना हो जाएंगे जहां वह एक प्राथमिक विद्यालय के छात्रों से मिलेंगे जो एक गैर-लाभकारी संगठन ‘रुम टू रीड‘ की सहायता से चल रहा है। बाद में, डीएलडब्ल्यू परिसर, में प्रधानमंत्री काशी विद्यापीठ के छात्रों एवं उनके द्वारा सहायता प्राप्त बच्चों के साथ मुलाकात करेंगे । 18 सितंबर, को बीएचयू के एम्पीथिएटर में, प्रधानमंत्री कुल 500 करोड़ रुपये के बराबर की विभिन्न विकास परियोजनाओं का शिलान्यास या उद्घाटन करेंगे। जि परियोजनाओं का उद्घाटन किया जाएगा, उनमें पुरानी काशी के लिए समेकित विद्युत विकास योजना (आईपीडीएस) एवं बीएचयू में एक अटल इंक्युबेशन सेंटर शामिल हैं। जिन परियोजनाओं का शिलान्यास किया जाएगा, उनमें बीएचयू का रीजनल ऑपथैलमोलोजी सेंटर शामिल है। प्रधानमंत्री जनसमूह को भी संबोधित करेंगे।
प्रधानमंत्री ने अहमदाबाद में विभिन्न विकास परियोजनाओं का शुभारंभ किया

प्रधानमंत्री ने अहमदाबाद मेट्रो (पहला चरण) को झंडी दिखाई: नए सिविल अस्पताल और नए कैंसर अस्पताल का उद्घाटन किया प्रधानमंत्री श्री नरेन्द्र मोदी ने आज अहमदाबाद में कई विकास परियोजनाओं का शुभारंभ किया। अहमदाबाद के वस्त्रल गम मेट्रो स्टेशन में प्रधानमंत्री ने अहमदाबाद मेट्रो सेवा के पहले चरण का उद्घाटन किया। उन्होंने अहमदाबाद मेट्रो के दूसरे चरण का शिलान्यास किया। इस अवसर पर देश में विकसित भुगतान प्रणाली और स्वचालित किराया संग्रह प्रणाली का अनावरण हुआ। यह प्रणाली ‘एक राष्ट्र, एक कार्ड’ प्रारूप पर आधारित है। इसके बाद प्रधानमंत्री ने मेट्रो ट्रेन को झंडी दिखाई और मेट्रो ट्रेन में यात्रा भी की। प्रधानमंत्री श्री मोदी ने अहमदाबाद में 1200 बिस्तरों वाले नए सिविल अस्पताल, नए कैंसर अस्पताल, दांतों का अस्पताल और नेत्र अस्पताल का उद्घाटन किया। उन्होंने दहोद रेलवे वर्कशॉप और पाटन-बिंदी रेल लाइन का भी अनावरण किया तथा लोथल मेरीटाइम म्यूजियम का शिलान्यास किया। बीजे मेडिकल कॉलेज ग्राउंड में जन समुदाय को संबोधित करते हुए प्रधानमंत्री ने कहा कि यह एक ऐतिहासिक दिन है क्योंकि अहमदाबाद मेट्रो का सपना पूरा हुआ है। उन्होंने कहा कि मेट्रो अहमदाबाद के लोगों को एक आरामदायक और पर्यावरण अनुकूल यातायात की सुविधा देगा। 2014 से पहले देश में 250 किलोमीटर लाइन पर मेट्रो का परिचालन हो रहा था। आज यह बढ़कर 655 किलोमीटर हो गया है। प्रधानमंत्री ने कहा कि आज हुए कॉमन मोबिलिटी कार्ड के अनावरण के पश्चात पूरे देश में यात्रा के विभिन्न प्रकार के कार्डों के उपयोग करने की जरूरत नही रह जाएगी। यह कार्ड यात्रा के लिए ‘एक राष्ट्र, एक कार्ड’ की उपयोगिता सुनिश्चित करेगा। उन्होंने कहा कि इस कार्ड को स्वदेश में ही विकसित किया गया है। ऐसे कार्डों के निर्माण के लिए विदेश पर निर्भरता खत्म हो गई है। भारत दुनिया के कुछ गिने-चुने देशों में शामिल हो गया है जहां यात्रा के लिए ‘एक राष्ट्र एक कार्ड’ की सुविधा है। प्रधानमंत्री ने केंद्र तथा राज्य सरकार द्वारा गुजरात के विकास के लिए किए गए कार्यों की चर्चा की। उन्होंने जल आपूर्ति योजना, सभी के लिए बिजली, अवसंरचना विकास, सभी के लिए आवास और गरीबों व आदिवासी समुदाय के कल्याण के लिए लागू योजनाओं का जिक्र किया। प्रधानमंत्री श्री नरेन्द्र मोदी ने कहा कि लोथल मेरिटाइम हेरिटेज कॉम्पलेक्स के निर्माण होने के बाद यह म्यूजियम भारत की प्रचीन समुद्री ताकत को दर्शाएगा। उन्होंने कहा कि म्यूजियम में विश्व स्तर की सुविधाएं होंगी और इससे राज्य में पर्यटन क्षमता बढ़ेगी। प्रधानमंत्री श्री नरेन्द्र मोदी ने कहा कि स्वास्थ्य, सरकार की प्राथमिकता है। सरकार पूरे देश में स्वास्थ्य देखभाल अवसंरचना का निर्माण कर रही है। इसके तहत आरोग्य केंद्रों से लेकर मेडिकल कॉलेजों तक का निर्माण किया जा रहा है। पूरे गुजरात में विश्व स्तर की स्वास्थ्य सुविधाओं का निर्माण किया जा रहा है। उन्होंने कहा कि तैयार होने के बाद मेडीसिटी 10 हजार मरीजों की देखभाल करने में सक्षम होगा। प्रधानमंत्री श्री नरेन्द्र मोदी ने कहा कि सरकार भ्रष्टाचार से लेकर आतंकवाद जैसे सभी खतरों से लड़ने के लिए प्रतिबद्ध है। उन्होंने लोगों को आश्वस्त करते हुए कहा कि राष्ट्र के हितों के विरूद्ध काम करने वाले लोगों के खिलाफ कड़ी कार्रवाई की जाएगी। उन्होंने विपक्ष से कहा कि उन्हें राष्ट्र की सुरक्षा पर वोट बैंक की राजनीति नहीं करनी चाहिए। ऐसे कार्यों से सशस्त्र बलों का मनोबल कम होगा और हमारे दुश्मन मजबूत होंगे।
प्रधानमंत्री मोदी और इस्राइली प्रधानमंत्री नेतन्‍याहू ने आई क्रिएट सुविधा राष्‍ट्र को समर्पित की

प्रधानमंत्री श्री नरेन्‍द्र मोदी और इस्राइल के प्रधानमंत्री श्री बेंजामिन नेतन्‍याहू ने आज अहमदाबाद के बाहरी इलाके में आई क्रिएट सुविधा राष्‍ट्र को समर्पित की। आई क्रिएट एक स्‍वतंत्र केंद्र है, जिसका उद्देश्‍य खाद्य सुरक्षा, जल, संपर्क, साइबर सुरक्षा, आईटी और इलेक्‍ट्रॉनिक्‍स, ऊर्जा, बायो मेडिकल उपकरण तथा यंत्रों जैसे प्रमुख मुद्दों से निपटने के लिए सृजनात्‍मकता, नवोन्‍मेष, इंजीनियरिंग, उत्‍पाद डिजाइन और उभरती हुई प्रौद्योगिकियों के जरिए उद्यमिता को बढ़ावा देना है। आई क्रिएट का उद्देश्‍य गुणवत्‍तापूर्ण उद्यम सृजित करने के लिए भारत में एक पारिस्थितिकी प्रणाली विकसित करना है। दोनों नेताओं ने उन विभिन्‍न स्‍टॉलों का दौरा किया, जो विविध क्षेत्रों में प्रौद्योगिकी और नवोन्‍मेष को उजागर करते हैं। एकत्र जनसमूह को संबोधित करते हुए प्रधानमंत्री ने कहा कि नये अविष्‍कारों की भारत और इस्राइल के लोगों को एक दूसरे के करीब लाने में महत्‍वपूर्ण भूमिका है। उन्‍होंने कहा कि समूचे विश्‍व में इस्राइल के प्रौद्योगिकी कौशल और सृजनात्‍मकता की ख्‍याति है। उन्‍होंने कहा कि भारत के युवाओं में ऊर्जा और उत्‍साह है। युवाओं को केवल थोड़े से प्रोत्‍साहन और संस्‍थागत सहायता की जरूरत है। प्रधानमंत्री ने कहा कि सरकार समूची प्रणाली को नवोन्‍मेष अनुकूल बनाने के लिए कार्य कर रही है, ताकि इस प्रयोजन से नई योजनाएं सामने आएं, नई योजनाओं से अविष्‍कार होते हैं और नये अविष्‍कारों से नये भारत का निर्माण करने में मदद मिलेगी। उन्‍होंने कहा कि इस सफलता की पहली पूर्व शर्त साहस है। उन्‍होंने आई क्रिएट में नवोन्‍मेष कार्यों में लगे साहसी युवाओं को बधाई दी। कालिदास का उल्‍लेख करते हुए प्रधानमंत्री ने परिपाटी और नवोन्‍मेष के बीच कश्‍मकश का जिक्र किया। उन्‍होंने भारत के युवाओं से आग्रह किया कि वे राष्‍ट्र के सामने मौजूद चुनौतियों से निपटने के लिए नये अविष्‍कार करें और कम से कम लागत पर आम आदमी के जीवन में सुधार करें। प्रधानमंत्री ने भारत और इस्राइल के बीच खाद्य, जल, स्‍वास्‍थ्‍य और ऊर्जा जैसे क्षेत्रों में नये अविष्‍कारों की दिशा में सहयोग की चर्चा की। उन्‍होंने कहा कि 21वीं शताब्‍दी में मानवता के इतिहास में दोनों देशों के बीच सहयोग का एक नया अध्‍याय लिखा जाएगा।
प्रधानमंत्री ने 10 मीटर एयर पिस्‍टल प्रतिस्‍पर्धा में स्‍वर्ण पदक जीतने पर सौरभ चौधरी को बधाई दी

प्रधानमंत्री श्री नरेन्‍द्र मोदी ने इंडोनेशिया के जकार्ता-पालेमबांग में आयोजित 18वें एशियाई खेल 2018 में पुरूष वर्ग की 10 मीटर एयर पिस्टल प्रतिस्पर्धा में स्वर्ण पदक जीतने पर सौरभ चौधरी को बधाई दी है। 16 वर्षीय सौरभ चौधरी हमारे युवाओं की क्षमता और शक्ति को प्रदर्शित करते है। इस प्रतिभाशाली युवा ने एशियाई खेल 2018 के पुरूष वर्ग की 10 मीटर एयर पिस्टल प्रतिस्पर्धा में स्वर्ण पदक प्राप्‍त किया है।